Diari Oficial de la Generalitat Valenciana


Sumari del DOGV 5254, del 09-05-2006 (2006/5163)

ORDE de 19 d'abril de 2006, de la Conselleria de Sanitat, per la qual convoca beques per a estades breus en centres d'investigació nacionals i estrangers per a l'any 2006.
---------------------------------------------------------------------------------------------------------------------------------------------------------------------------

### Dades del document

Número de DOGV
:   5254

Data del DOGV
:   09-05-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/5163


Data del document
:   19-04-2006

Organisme emissor
:   Conselleria de Sanitat

Tipus de document
:   Ordre

Descriptors 

:   * ajuda pública
    * personal d'investigació
    * professió sanitària
    * centre d'investigació
    * suport econòmic

ORDE de 19 d'abril de 2006, de la Conselleria de Sanitat, per la qual convoca beques per a estades breus en centres d'investigació nacionals i estrangers per a l'any 2006. [2006/X5163]  
La Conselleria de Sanitat, a través de la Direcció General d'Ordenació, Avaluació i Investigació Sanitària, convoca beques per a estades breus en centres d'investigació nacionals i estrangers, amb caràcter postdoctoral, per a l'any 2006.  
La Conselleria de Sanitat està interessada a impulsar la investigació en matèria sanitària, atés que la investigació és un factor estratègic en el desenvolupament i millora de l'assistència sanitària als ciutadans, i contribueix a augmentar la qualitat de les prestacions i, amb això, el benefici social per a la població. En l'àmbit de la Conselleria de Sanitat, la Direcció General d'Ordenació, Avaluació i Investigació Sanitària té entre les seues competències dinamitzar, potenciar i coordinar l'activitat investigadora.   
Esta convocatòria es concep amb l'objectiu que els professionals sanitaris puguen ampliar la formació científica, utilitzar recursos i instal·lacions d'altres països i col·laborar amb altres investigadors en el desenvolupament dels seus projectes d'investigació. Es pretén, així mateix, facilitar la relació i interacció dels grups d'investigació que hi ha a la Comunitat Valenciana amb altres d'afins en l'àmbit nacional i internacional.  
Per això, i fent ús de les facultats que em confereix l'article 35 de la Llei 5/1983, de 30 de desembre, de Govern Valencià, d'acord amb el que estableixen la Llei 38/2003 de 17 de novembre, General de Subvencions, i el Decret 26/2005, de 4 de febrer, del Consell de la Generalitat, que aprova el Reglament Orgànic i Funcional de la Conselleria de Sanitat   
ORDENE  
Article 1. Objectiu i àmbit de les beques  
Esta orde té com a objecte convocar un concurs públic per a la concessió, en règim de publicitat, objectivitat i concurrència competitiva, de beques destinades a finançar estades de professionals de la salut, en possessió del títol de doctor, en centres d'investigació nacionals i estrangers que tinguen com a finalitat l'adquisició de noves tècniques, l'accés a instal·lacions científiques, la consulta de fons bibliogràfics o documentals o altres activitats significatives que contribuïsquen a una major capacitació del professional sanitari com a investigador en matèria sanitària i que han de fer-se durant l'exercici 2006.   
Queden expressament excloses les beques per a assistència i participació en cursos, congressos i seminaris.  
Article 2. Finançament  
Les beques que regula esta orde es financen a càrrec dels pressupostos de la Generalitat Valenciana per a 2006, aplicació pressupostària 58.57.45.5255, programa econòmic 411.50, capítol IV, codi de línia T5847000, per un import de cent mil (100.000) euros.   
Article 3. Beneficiaris   
Poden ser beneficiaris d'estes beques les persones físiques amb capacitat investigadora, professionals de la salut, en possessió del grau de doctor, que formen part de les institucions sanitàries, centres i servicis dependents de la Conselleria de Sanitat, o de les universitats, organismes públics d'investigació o altres entitats públiques o privades que no tinguen finalitat lucrativa, radicades en tots els casos a la Comunitat Valenciana, i que estiguen participant en algun projecte d'investigació que implique algun centre sanitari dependent de la Conselleria de Sanitat.   
Article 4. Duració i període de realització de les estades  
L'estada ha de fer-se en un únic centre d'investigació radicat fora de la Comunitat Valenciana, i ha de tindre una duració ininterrompuda mínima d'un mes i màxima de tres mesos.  
Quan l'objecte de l'estada siga la consulta de fons bibliogràfics o documentals, la duració de l'estada no ha de ser superior a 30 dies.  
El període de realització de les estades s'estén al llarg de l'any 2006.  
Article 5. Sol·licitud i documentació  
Les sol·licituds s'han de presentar en el model d'imprés normalitzat disponible en l'adreça d'Internet http://www.san.gva.es. Les ha de subscriure l'investigador sol·licitant de la beca. Només se n'admet una per cada persona física.  
Les sol·licituds ha de tindre la conformitat del director del centre a que està adscrit el sol·licitant. Esta conformitat implica que s'ha comprovat que la documentació presentada és correcta i que hom té els requisits que establix la convocatòria, i que s'adapta a la normativa del centre. També comporta el compromís de donar suport a l'estada objecte de la beca adequadament, en el cas que la sol·licitud resulte finançada.  
En la sol·licitud ha de figurar el nom del professional que sol·licita, el seu lloc, centre de treball, projecte d'investigació en què participa i centre sanitari a què està adscrit, i adreça per a notificacions, i s'hi ha d'adjuntar la documentació que a continuació es detalla:  
a) Fotocòpia del document nacional d'identitat.  
b) Autorització de la direcció de la institució de la viabilitat i l'oportunitat de l'estada sol·licitada.  
c) Currículum vitae del sol·licitant (annex II)  
d) Fotocòpia del títol de doctor o document equivalent segons la legislació estatal en matèria de títols.  
e) Memòria del treball d'investigació que es vol fer durant l'estada, per al qual se sol·licita l'ajuda.  
f) Historial cientificotècnic dels últims tres anys de l'equip o grup d'investigació del centre receptor en què s'integra el sol·licitant.  
g) Declaració responsable de no disposar d'altres ajudes per a finançar l'estada sol·licitada.  
h) Declaració responsable de no estar sotmés a les prohibicions per a obtindre la condició de beneficiari, segons l'article 13 de la Llei 38/2003.  
g) Pressupost econòmic per al desplaçament d'anada i tornada al centre de destinació.  
Les sol·licituds, amb la documentació que s'ha adjunta, s'han d'adreçar a l'Oficina d'Investigació Sanitària de la Direcció General d'Ordenació, Avaluació i Investigació Sanitària, Conselleria de Sanitat, carrer del Misser Mascó, 31, València 46126, i s'han de lliurar en el Registre General de la Conselleria de Sanitat o de qualsevol de les formes previstes en la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999.  
El termini de presentació de les sol·licituds acaba als 20 dies hàbils comptats a partir de l'endemà de la publicació d'esta orde en el Diari Oficial de la Generalitat Valenciana.  
Article 6. Instrucció del procediment  
L'òrgan instructor del procediment està representat per l'Oficina d'Investigació Sanitària de la Conselleria de Sanitat. Li correspon fer tots els actes d'instrucció necessaris per a la resolució del procediment.  
1. Rebudes les sol·licituds, i també la documentació que ha d'acompanyar-les, s'han d'estudiar. En el termini màxim de 10 dies hàbils comptats a partir de l'endemà de l'acabament del termini per a presentar les sol·licituds, la comissió avaluadora ha de publicar en el tauler d'anuncis de la seu central i en la pàgina web de la Conselleria de Sanitat (carrer del Misser Mascó, 31, València 46943) la llista provisional de sol·licituds admeses i excloses, amb la indicació de les causes d'exclusió.   
2. En la mateixa resolució provisional s'ha d'especificar el termini, no superior a 10 dies hàbils, perquè els interessats les sol·licituds dels quals hagen sigut excloses esmenen la falta o adjunten els documents necessaris, amb l'advertiment que, si no ho fan, se'ls considerarà desistits de la sol·licitud, d'acord amb el que disposen els articles 71.1 i 42.1 de la Llei 30/1992, de Règim Jurídic de les Administracions Públiques i del Procediment Administratiu Comú, després de fer una resolució en què es declare esta circumstància amb la indicació dels fets produïts i les normes que s'apliquen.  
3. Acabat el termini per a esmenar les errades detectades, s'ha de publicar de la mateixa manera que indica l'apartat 1, la llista definitiva de les sol·licituds admeses i excloses.  
4. L'avaluació i la selecció de les sol·licituds s'ha de fer tenint en compte, exclusivament, la documentació aportada en la sol·licitud.   
5. En qualsevol fase de la tramitació de l'expedient, a la vista de la documentació que es tinga i de les obligacions que s'adquirisquen per la concessió de les beques, es pot demanar informes dels organismes i entitats que s'estime oportú i fer les comprovacions necessàries sobre l'exactitud de tot allò.  
Article 7. Naturalesa i quantia de les beques  
Les beques consistixen en una dotació de 50 euros/dia per a despeses d'allotjament i manutenció, i una ajuda per al viatge d'anada i tornada al centre de destinació que té una quantia màxima de 700 euros quan la destinació siga un país europeu i fins a 1.300 euros quan la destinació siga un país no europeu. L'import del viatge d'anada i tornada és el corresponent a classe turista en avió i segona classe en tren. Per al càlcul de la subvenció, s'ha de tindre en compte l'import que figure en el pressupost d'una agència de viatges o companyia de transport que presenten les persones interessades en el moment de la sol·licitud. En el cas d'usar un vehicle propi, el cost del viatge es calcula a raó de 0,15 euros/km.   
No obstant això, la comissió avaluadora pot proposar raonadament l'assignació de quantitats diferents de les assenyalades.  
La resolució de concessió d'estes beques ha d'establir-ne la duració, l'import i la resta de condicions.  
Article 8. Compatibilitat de la beca  
Esta beca és incompatible amb qualsevol altra obtinguda per a la mateixa finalitat.  
Article 9. Òrgans competents per a la instrucció i resolució del procediment de concessió.  
La comissió avaluadora està composta per:  
. La directora general d'Ordenació, Avaluació i Investigació Sanitària, que actua com a presidenta.  
. La cap de l'Oficina d'Investigació Sanitària, que actua com a secretària de la comissió avaluadora.  
. El director general d'Assistència Sanitària o la persona que designe.  
. Un professional del sistema sanitari públic valencià prestigiós en l'àmbit de la investigació sanitària.  
La comissió avaluadora té facultats per a resoldre tots els dubtes que sorgisquen en la interpretació de les bases, així com la possibilitat d'entrevistar els sol·licitants si ho considera oportú.  
Article 10. Selecció de sol·licitants  
La comissió avaluadora ha de valorar les sol·licituds presentades segons els criteris de selecció següents:  
1. Currículum cientificotècnic de la persona sol·licitant (30%).  
2. Interés cientificotècnic i possibles repercussions del treball que es faça durant l'estada, i també la viabilitat de l'execució en el temps sol·licitat (30%).  
3. Qualitat i interés de l'historial científic del grup investigador en què s'integrarà el candidat o, si és el cas, de la institució on farà l'activitat (30%).  
4. S'han d'afavorir les estades que es facen fora d'Espanya (10%).  
Feta l'avaluació dels aspectes cientificotècnics, la comissió avaluadora ha d'elaborar una proposta de resolució, i també una proposta de pressupost per al finançament de les estades determinada segons que estableix l'apartat 7.a d'esta convocatòria.  
Article 11. Acceptació de la beca  
L'òrgan instructor ha de notificar la proposta a cada una de les persones interessades que hagen sigut proposades com a beneficiàries, per tal que, en el termini de 15 dies naturals a comptar de la data en què ho reben, comuniquen l'acceptació, amb el vistiplau del responsable del seu centre de treball, i amb la documentació complementària que si és el cas li requerisca la comissió. Així mateix han de presentar, en el mateix termini de temps, un certificat del centre receptor d'acceptació de l'estada de l'investigador durant les dates sol·licitades. En el cas de no rebre contestació en eixe termini, s'entendrà que la persona interessada renuncia a la beca.  
Article 12. Resolució  
La directora general d'Ordenació, Avaluació i Investigació Sanitària ha de resoldre la convocatòria, a proposta de l'òrgan instructor i d'acord amb l'informe de la comissió avaluadora. També té la facultat d'adoptar les resolucions necessàries per al desplegament i l'execució de la resolució.  
La directora general d'Ordenació, Avaluació i Investigació Sanitària ha de dictar una resolució que ha de ser publicada en el Diari Oficial de la Generalitat Valenciana, en el termini màxim de 3 mesos comptats des de la data d'acabament del termini de presentació de sol·licituds. Si no hi ha cap resolució expressa en el termini establit s'entendran desestimades, sense perjuí del que es dispose quan es dicte la resolució.   
Article 13. Pagament de les beques concedides  
Les beques concedides s'han de lliurar directament a les persones beneficiàries en la resolució de concessió, i poden fer-se efectives en la totalitat a partir del moment de la concessió, segons que exposa l'article 32.3.a de la Llei 15/2005, de 26 de desembre, de Pressupostos de la Generalitat Valenciana. Les persones físiques beneficiàries estan exemptes de la presentació de la fiança prevista per al pagament anticipat, segons l'article 32.3.a, esmentat adés.  
Article 14. Justificació de les beques  
Les persones beneficiàries de les beques han d'enviar a l'Oficina d'Investigació Sanitària, en el termini d'un mes des de l'acabament de l'estada, la documentació següent:  
. Un informe del treball fet, que continga els resultats obtinguts i en el qual es faça constar la conformitat del responsable de l'equip o grup investigador receptor.  
. Un certificat de l'estada, emés pel representant legal del centre de destinació, en el qual consten les dates d'inici i finalització de l'estada, amb el vistiplau del responsable de l'equip o grup científic receptor.  
. La justificació de les despeses subvencionables de transport al lloc de destinació i al lloc d'origen.  
Article 15. Obligacions dels beneficiaris   
Les entitats beneficiàries estan obligades a:  
a) Comunicar a l'Oficina d'Investigació Sanitària la incorporació al centre de destinació, dins dels 10 dies següents a la data en què es produïsca, indicant l'adreça postal per a notificacions i, si és el cas, l'adreça electrònica. En el cas de no comunicar la incorporació en el termini esmentat, s'entén que renuncia a l'ajuda concedida.  
b) Ajustar l'actuació a les normes de l'organisme o centre en què s'incorporen, i exercir l'activitat en règim de dedicació exclusiva.  
c) Notificar expressament qualsevol canvi en les condicions de l'estada subvencionada, per mitjà d'un escrit adreçat a la Direcció General d'Ordenació, Avaluació i Investigació Sanitària perquè l'autoritze. L'incompliment de la notificació pot donar lloc a la revocació de l'ajuda concedida.   
d) Totes les persones beneficiàries han de comptar amb una assegurança d'accidents, d'assistència mèdica i de responsabilitat civil, l'àmbit de cobertura de la qual incloga el país de destinació.  
Les ajudes que regula esta orde no estableixen cap vinculació laboral ni administrativa entre els beneficiaris i la Generalitat Valenciana.  
Article 16. Causes de reintegrament  
S'han de reintegrar les quantitats percebudes i s'exigeix l'interés de demora que corresponga des del moment del pagament de la beca fins a la data en què s'acorde el reintegrament en els casos següents:  
a) Obtenció de la beca falsejant les condicions requerides o ocultant les que ho haurien impedit.  
b) Incompliment total o parcial de l'objectiu, de l'activitat o del projecte que fonamenten la concessió de la beca.  
c) Incompliment de l'obligació de justificació o justificació insuficient.  
d) Incompliment per part dels beneficiaris dels requisits establits en esta convocatòria, amb tots els efectes i responsabilitats que se'n deriven i, en general, en els altres supòsits previstos en l'article 37 de la Llei 38/2003, General de Subvencions.  
En este sentit, la realització de l'estada per un període de temps inferior al previst en la resolució de concessió comporta l'obligació de reintegrar una part de la quantia percebuda proporcional al període no gaudit de l'estada.  
Article 17. Recursos  
Contra esta convocatòria de beques i la resolució d'adjudicació, que exhaureix la via administrativa, pot interposar-se potestativament el recurs de reposició davant el mateix òrgan que la va dictar o es pot impugnar directament davant l'òrgan jurisdiccional contenciós administratiu (article 116 de la Llei 30/1992, de 26 de novembre, modificada per la Llei 4/1999, de 13 de gener).  
El recurs de reposició davant el conseller de Sanitat s'ha d'interposar en el termini d'un mes des de l'endemà de la publicació en el Diari Oficial de la Generalitat Valenciana.   
També pot interposar-s'hi el recurs contenciós administratiu, d'acord amb els articles 109 de la Llei 30/1992, de Règim Jurídic de les Administracions Públiques i del Procediment Administratiu Comú, i també 10, 25.1 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, davant la Sala Contenciosa Administrativa del Tribunal Superior de Justícia de la Comunitat Valenciana, en el termini màxim de dos mesos a partir de l'endemà de la publicació oficial.   
DISPOSICIONS FINALS  
Primera  
S'autoritza la directora general d'Ordenació, Avaluació i Investigació Sanitària perquè, en l'àmbit de les seues competències, adopte les mesures necessàries per al desplegament i l'aplicació d'esta orde.  
Segona  
Esta orde vigeix des de l'endemà de la publicació en el Diari Oficial de la Generalitat Valenciana.  
València, 19 d'abril de 2006  
El conseller de Sanitat,  
VICENTE RAMBLA MOMPLET